Щамырзэ и вагъуэ
Къафэм и махуэр ягъэлъапIэ франджы балетмейстер цIэрыIуэ, къафэ гъуазджэм и теоретик ин Новер Жан Жорж къыщалъхуа махуэм и щIыхькIэ.
Эйфель и чэщанэм деж щытыр Къэзанш Людмилэщ. Париж, 2014 гъэ мэлыжьыхьым и 22
Къэзанш Людмилэ (ижьымкIэ щытщ) Париж дэтщ
Урысейпсо къэрал телерадиокомпанием и Къэбэрдей-Балъкъэр къудамэм и унафэщI Къэзанш Людмилэ я пашэу Париж фильм иджыблагъэ щытрахащ Щамырзэ Моникэ (Черинэ Людмилэ) теухуауэ. А лэжьыгъэшхуэр ди журналистхэм тыгъэ хуащIащ Къафэм и дунейпсо махуэм.
Щамырзэ Моникэ теухуа фильм Къэзаншым игъэхьэзырыну илъэс зыбжанэ и пэ мурад ищIауэ щытащ. Ар зи жэрдэмри Iуэхум тезыгъэгушхуари Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэдщ. Абы щыгъуэм Щамырзэм теухуа тхылъыр Мухьэмэд Къэзаншым тыгъэ хуищIауэ щытащ, адыгэ бзылъхугъэм къафэм щиIэ зэфIэкI иным теухуа лэжьыгъэ игъэхьэзырмэ, цIыхухэм гъэщIэгъуэн зэращыхъунур жиIэри. ИкIи Людмилэ чэнджэщ иритащ Iэмал имыIэу абы и ужь ихьэну. Фильмым и автор Къэзанш Людмилэ, продюсер Иуан Аллэ, режиссер Щокъарэ Мадинэ, оператор Тэхъу МуIэед сымэ Франджым кIуэри фильмыр трахащ.
— Илъэсищ и пэ ди IуэхущIапIэм режиссеру щылэжьэну къэтщтауэ щытащ Щокъарэ Мадинэ. ГъуазджэхэмкIэ Кавказ Ищхъэрэ къэрал институтыр къэзуха хъыджэбзым и диплом лэжьыгъэр зытриухуауэ щытар ди лъэпкъэгъу бзылъхугъэ цIэрыIуэхэу Хьэгъундокъуэ Елмэсхъан, Щамырзэ Моникэ, Шарлоттэ ХьэIишэт (Аиссе) сымэ я зэфIэкIырт. Мадинэ и Iуэху еплъыкIэхэр, и гупсысэкIэхэр сигу ирихьри, лэжьакIуэ къэсщтауэ щытащ, — пещэ Людмилэ. — Хьэгъундокъуэ Елмэсхъан теухуа фильмыр илъэситI и пэ ди IуэхущIапIэм игъэхьэзыращ. Абы щыгъуэм дубзыхуат хамэ къэралым цIэрыIуэ щыхъуа адыгэ бзылъхугъэхэм ятеухуа фильмхэр дгъэхьэзырыну. Тхьэмахуэ и пэкIэ ди хъуэпсапIэр къыдэхъулIащ. Париж дыкIуэри, Щамырзэ Моникэ теухуа фильмыр тетхащ.
Къэзанш Людмилэ къызэрыджиIамкIэ, Щамырзэ Моникэ и гъащIэмрэ и гуащIэмрэ теухуауэ Интернетым къыщумыгъуэтыну хъыбар гъэщIэгъуэн, щIэ куэд зэхуахьэсащ, ар зыцIыхуу, абы и лэжьэгъуу щытахэм яIущIащ, фильмыр трахыным и пэ къихуэу, къэфакIуэ цIэрыIуэм и кхъащхьэр къагъуэтыжри, ягъэкъэбзащ.
— Хэт зыхуэдгъэзами, дэнэ дыкIуами а бзылъхугъэм теухуауэ къыджаIэр зэтехуэрт. Щамырзэ Моникэ хуабжьу теплъэ дахэ зиIэ цIыхубзу, хьэлкIэ пагэу, гъуазджэм и унэтIыныгъэ куэдым хищIыкIыу, зэфIэкI инхэр иIэу къызэрекIуэкIар дызыIущIахэм ягу къагъэкIыжащ. КъызэрыджаIамкIэ, Щамырзэ Моникэ и ныбжьыр илъэс 80-м щынэблэгъами и пкъыр захуэу, и щхьэр лъагэу иIыгът. Ар къэфакIуэ Iэзэу, сурэтыщI цIэрыIуэу, скульптор гъуэзэджэу щытащ, тхылъ зыбжанэ итхащ. «Европэр ди гущIагъщIэлъщ» зыфIища и скульптурэ цIэрыIуэр щагъэуващ Страсбург, Европарламентым и гупэм. СызэреплъымкIэ, Моникэ анэ зэрымыхъуар игу къеуэу дунейм ехыжащ. Гу зэрылъыттамкIэ, анэм и куэщIым ис сабийм IэплIэ хуищIу а скульптурэм къыщIыщигъэлъэгъуари аращ. Абы и Iэдакъэ къыщIэкIа, къафэм триухуа и сурэтхэри къэдгъуэтыжащ, сурэт щIыным, къафэ гъуазджэм, скульптурэм щиIа зэфIэкI лъагэхэм дригушхуэу, ди щхьэр лъагэу дигъэлъагъужауэ дыкъэкIуэжащ, — жеIэ Людмилэ.
Фильмыр Налшык и киноконцерт гъэлъэгъуапIэм накъыгъэм утыку къыщрахьэнущ, телевизорымкIи къатынущ. ЯпэщIыкIэ ар адыгэбзэкIэ, иужькIэ, нэхъ зыубгъуауэ, урысыбзэкIэ яутIыпщынущ, бжьыхьэм Франджым щагъэлъэгъуэну я мурадщ.
Гу зылъытапхъэ: Щамырзэ Моникэ 1924 гъэм жэпуэгъуэм и 10-м къыщалъхуащ адыгэ уэркъ, пащтыхьым и полковникыу щыта Чемерзин (Щэмырзэ) Авенир и унагъуэм. Хъыджэбз цIыкIум Моникэ фIащащ. ИужькIэ Лифар Серж абы псевдониму къыхуигупсысащ Черинэ Людмилэ цIэр. Щэмырзэ Моникэ къызыхэкIа унагъуэр зэи щыгъупщакъым.
Балет гъуазджэм зыщыхуигъэсащ итальян балеринэ Вальдине Бланш д,Алессандри, урыс профессор Преображенская Ольгэ, Хлюстин Иван сымэ я деж. 1942 гъэм Лифар С. и гъусэу «Ромеорэ Джульеттэрэ» балетым партие нэхъыщхьэр щигъэзэщIащ. Аращ хъыджэбзым и щIыхьыр зыIэтар. ИужькIэ абы зыкъыщигъэлъэгъуащ Князев Б. и труппэм, Марсель и оперэм, Бежар М. и «Монте Карло и балетыщIэ», «XX лIэщIыгъуэм и балет», езым и труппэм. Псом хуэмыдэжу Щамырзэм къехъулIэрт драмэ, трагедие партиехэм щигъэзащIэ ролхэр.
1943 гъэм илъэс 19 хъу Моникэ и къэфэгъу Одран Эдмон лъагъуныгъэ хуищIащ икIи дэкIуащ. 1950 гъэм Эдмон машинэ зэжьэхэуэм хэкIуэдащ. Ар дунейм зэрехыжар Моникэ гущIыхьэ щыхъури, илъэситIкIэ къэфэфакъым. Эдмон и сурэт зыбжанэ Щамырзэм ищIащ. ИтIанэ къафэхэр къызэрыщ сурэтхэр ищIу иригъэжьащ, гъащIэм и нэщэнэу. Щамырзэр фильм 18-м щыджэгуащ. Нэхъ цIэрыIуэ дыдэ хъуар «Вакъэ плъыжьхэр» (1948 гъэ) фильмырщ. «Гофман и таурыхъхэм» щигъэзэщIа ролым папщIэ Щамырзэм «Оскар» саугъэтыр къыхуагъэфэщащ. 1953 гъэм Раймор Руа щхьэгъусэ хуэхъуащ. Абыхэм бын къащIэхъуакъым.
Ар ди къэралым и ныбжьэгъушхуэт, ди къафэм хэлъ нэщэнэ нэхъ дахэхэр фIыуэ илъагъурт. Черинэ и цIыхугъэфIу щытащ урыс балеринэ пашэхэу Улановэ Галинэрэ Плисецкая Майерэ.
2004 гъэм гъатхэпэм и 21-м Париж дунейм щехыжащ франджы балетымрэ киномрэ я артисткэ цIэрыIуэр.
ТЕКIУЖЬ Заретэ.
